Risør

Risør er en kommune i Agder fylke. Den ligger mot Skagerrak og grenser i sørvest mot Tvedestrand, i nordvest mot Vegårshei og Gjerstad og i nordøst mot Kragerø. Administrasjonssenteret i kommunen er tettstedet Risør, som har  innbyggere per 1. januar .

I 1964 ble bykommunen Risør slått sammen med Søndeled kommune. Risør ble navnet på den nye kommunen.

Navnene Risør og Søndeled
Navnet Risør kommer fra øya Risøya, en øy utenfor byen, som er bevokst med kratt (ris). Det gamle stedsnavnet for byen var Øster-Riisøer, for å skille byen fra Vester-Risøer (Mandal). Det ble benyttet frem til 1905, da Risør ble den offisielle skrivemåten. Risør by blir ofte kalt Trehusbyen eller Den hvite by ved Skagerrak.

Betydningen av navnet Søndeled er uklar. Den eldste stavemåten skal ifølge professor Oluf Rygh være Sundaleid, Sundaleir eller Sundaleidi. Det første leddet er ifølge professor Rygh flertallsform av ordet «sund», og det andre leddet er beslektet med ordet leid eller led, et annet ord for «vei». Denne leden gjennom sundene mente professor Rygh må ha vært det opprinnelige navnet på fjorden, og at navnet etter hvert ble overført til gården innerst i fjorden, deretter til kirken og sognet.

Geografi og natur
Det meste av gamle Søndeled kommune (Nå Risør kommune) er preget av et sterkt kupert terreng med skogdekte åser og knauser. Kommunen har tre store fjorder, Nordfjorden, Sørfjorden og Sandnesfjorden, markerer seg i landskapet. Innerst i Søndeledfjorden munner Gjerstadvassdraget ut og bygda Søndeled ligger også der inne innerst i Søndeledfjorden. Risør ligger lunt bak beskyttende holmer og skjær noen stenkast fra åpent hav, på den store halvøya som dannes mellom de to fjordene.

Geologi
Denne delen av Agder tilhører Bamblefeltet i  det svekonorvegiske grunnfjellsskjoldet, og består av to geologiske hovedformasjoner av proterozoiske bergarter som er dannet under de gotiske og senere svekonorvegiske fjellkjedeforldingene, med sterk metamorfose under den sistnevnte. Et underlag av 1 600 - 1 450 millioner år gammel skifer, kvartsitt, marmor og amfibolitt med noe hornblendegneis, og ovenpå dette sure overflatestrukturer av både granitt og granodioritt (henholdsvis 1 250 - 1 000 mill år gammelt, og stedvis 1 550 - 1 480 millioner år gammelt). De yngste svekonorvegiske dannelsene bevitnes av større formasjoner av granitt. Det er også noe ganger av gabbro og dioritt, sjeldnere eklogitt. Den kaledonske fjellkjedefoldingen nådde ikke ned hit. Forkastningene går i sørvest-nordøst retning.

Tettsteder og Befolkning

Tettstedet Risør
Tettstedet Risør består av Risør «byen». I tettstedet Risør bor det 4 535 innenfor det området Statistisk sentralbyrå definerer som tettstedet Risør

Tettstedet Søndeled
Søndeled er et lite tettsted innerst i Søndeledfjorden

Befolkning
Pr. 1.1. 2012 var 6.899 mennesker hjemmehørende i Risør kommune. Folketallet i 2012 viser en økning på 28, mens tendensen i det siste 10-året har vært en svak tilbakegang i folketall.

En stor del av kommunens befolkning bor innenfor tettstedet Risør. Pr. 1. januar 2011 bodde 4 535 innenfor det området SSB definerer som tettstedet Risør.

Politikk
Ved ordførervalget i 2007 ble Risør første kommune i landet som valgte en ordfører fra partiet RV/Rødt, da Knut Henning Thygesen ble direktevalgt. Ved neste valg i 2011 ble han valgt til varaordfører, mens Per Kristian Lunden (Arbeiderpartiet) ble valgt til ordfører. Per Kristian Lunden ble gjenvalgt som ordfører for perioden 2015-2019 og igjen for 2019-2023.

Bystyret 2019-2023 består av 9 medlemmer fra Arbeiderpartiet (30,8 %), 9 fra Høyre (29,0 %), 3 fra Venstre (10,2 %), 3 fra Rødt (10,0 %),  2 fra Fremskrittspartiet (8,4 %), 2 fra Senterpartiet (5,6 %) og 1 fra Kristelig Folkeparti (4,5 %).

Religiøst liv

Kirker
 

 Søndeled kirke - Søndeled kirke er fra 1150 til 1200-tallet og er en middelalderkirke i mur, med tilbygg fra 1700-tallet. Kirka ligger på garden Søndeled og ligger også rett ved siden av skolen. Søndeled kirke var en gang hovedkirke i Søndeled, Gjerstad og deler av Vegårshei, (før Risør ble by). Sogneprest i Søndeled kirke er Albert Martin Valla.
 Risør kirke - Risør kirke er bygd i 1647 som en korskirke Alterbildet er malt av en Rubens-elev, og var bestemt for en kirke i Riga, men skipet forliste mellom Risør og Lyngør. Alterbildet ble skjenket kirken i 1667. Rammen rundt alterbildet og prekestolen er fra 1674. Per Oscar Berg er sogneprest i Risør kirke.
 Frydendal kirke (Tidligere Ytre Søndeled kirke) - Frydendal kirke er bygd i 1879 for de sønndlølingene i de ytre delene av Søndeled herred. Det er en langkirke, med to tårn. Fram til 1. januar 2006 var Ytre Søndeled egen menighet (Ytre Søndeled menighet), men fra 2006 ble Ytre Søndeled og Risør menigheter slått sammen til nye Risør menighet. Den skulle dekke Frydendal og Risør kirker. Albert Martin Valla og Per Oscar Berg er sogneprester i Frydendal kirke.

Frikirker
 Risør frikirke - Risør frikirke er en av Norges eldste frikirker. Frikirken ligger i Kragsgata, ved siden av "Risørhuset". Else Birgit Strand er Pastor i Risør frikirke.
 Søndeled frikirke - Gamle Søndeled frikirke lå ved gamle E18 på Vormli, men ble revet på grunn av utbygging av E18 på 1970-tallet. Søndeled frikirke ligger nå på Akland, noe den har gjort siden kirken ble innvigd i 1976. Kjell Einar Akeland er Forstanderen i Søndeled frikirke.

Baptistkirken
Risør baptistkirke - Risør baptistkirke er fra 1884, mens mens menigheten ble stiftet i 1867. Baptistkirka er Risør og Søndeled eneste trosamfunn uten for Den Norske kirke og Frikirken. Den ligger midt i Risør, i bunnen av Storgata. Tor L. Rønneberg er pastor i Risør baptistkirke.

Skoler i Risør
 Risør barneskole (1-7.kl) - skolen ligger i tettstedet Risør. Rektor ved skolen er Erik Hjelmberg.
 Søndeled skole (1-7.kl) - skolen ligger på Søndeled ved siden av Søndeled kirke i Indre Søndeled. Rektor ved skolen er Gry Hellerdal.
 Hope skole (1-7.kl) - skolen ligger i grenda Hope/Sandnes i Ytre Søndeled. Rektor ved skolen er Kristin Nieslen Vintermyr. 
 Risør ungdomsskole (8-10.kl) - skolen ligger i tettstedet Risør Rektor ved skolen er Anne Synnøve Drage.
 Risør videregående skole - skolen ligger på Hønseheia ved Risør. Rektor ved skolen er Eirik Kaasa Eliassen.

Lokale medier 
Risørs lokalavis heter Aust Agder Blad, hvor Trond Nøstvold Tou er ansvarlig redaktør. Han tok over for Camilla Glad i 2019. Før dette var Lars Taraldsen  redaktør. Han overtok etter Linda Helgesen Aslaksen i 2018. Før henne var det Rolf Røisland, og før ham igjen var Oddvar Mykland, Erik Myklands far, redaktør i avisa.

Nettavisa iRisør.no ble etablert i 2016. Den driftes nå gjennom vekstbedriften Lisand AS, hvor mennesker med uføretrygd har en meningsfull arbeidsplass.

Kommunikasjon

Tvilling-ladestedene Arendal-Risør fikk sin selvstendighet i 1723. Risør rev seg løs fra Arendal i 1735 og fikk egne kjøpstadsrettigheter. I den første tiden ble byen kalt Øster-Risør for ikke å bli forvekslet med Vester-Risør ved Mandal. Risørs historie går tilbake til en uthavn ved Skagerrak, som Øster-Risøer havn på Randviks grunn. Risør var en av landets største seilskutebyer. Søndeled hadde mange trebåtbyggerier, og hadde noen av de beste i landet.

E18 går gjennom gamle Søndeled kommune (nå Risør kommune). Før gikk E18 gjennom Søndeled, kjent som 50-sona på E18. På begynnelsen av 2000-tallet, ble E18 lagt om bygda, så nå går den inn i skogen, mellom Akland i Søndeled og Brokelandsheia i Gjerstad.

Risør kommune har bussforbindelse med fylkeshovedstaden Arendal flere ganger hver dag. Vinterkjær er kommunens bussknutepunkt med buss til og fra Risør. Her kan man også ta buss på strekningen Kristiansand - Oslo. Det går bilferge over Søndeledfjorden fra Risør til Øysang.

På 1890-tallet ble det planlagt å lage en jernbanelinje til Risør, men Risørbanen ble skrinlagt.

Severdigheter

Risør
Risør er en av Nordens best bevarte trehusbebyggelser. Byen markedsfører seg som Trehusbyen og Den Hvite By ved Skagerrak fordi trehusene i sentrale Risør er like gjennomført hvite som de er av treverk, og byen ligger ved Skagerrak.

Postkontor under vann 

I Risør var det et Undervannspostkontor på fire meters dyp utenfor Dampskipsbrygga i Risør, etablert etter idé av Risør undervannsklubb.

Undervannspostkontoret ble startet 4. juni 2004 og ble drevet i sommersesongen. Publikum kunne legge post eller kort som de ønsket å få stemplet i en postkasse på Dampskipsbrygga, like ved akvariet. To til tre ganger i uken (som oftest onsdag og lørdag) iførte postbetjenten seg dykkerutstyr og tok med posten i en vanntett beholder ned i et spesialbygd postkontor. Der ble posten stemplet, og deretter returnert til land og sendt som normal post til adressaten.

Postkontoret var bygd i glassfiber, og fylt med luft, slik at posten holdt seg tørr etter dykkerklokke-prinsippet. Hele enheten var festet i en fem tonn moring. Referanser til postkontoret fant man også i norsk katalog over lokalpost laget av Magne Josefson. Postkontoret ble omtalt og vist i bruk på NRKs program «Sommeråpent» fredag 28. juni, da programmet handlet om Risør.

MF Øysang 
Norges eldste tre-ferje som tar bil. Den går fra Risør til Øysang (gjernes). MF Øisang brukes som transport for elever gjennom hele skoleåret og rutetidene om vinteren er tilpasset dette. Om sommeren tar de hensyn til turistene, og kjører timesrute gjennom dagen. Om en ønsker en tur innom "Lille Danmark" (en øy utenfor Risør) gjør de det etter behov. MF Øisang ble bygget ved Moen Trebåtbyggeri i 1950, og er dermed den eldste bilferga i tre som fortsatt er i drift. Ferga kan ta 60 passasjerer og har plass til tre biler på hver tur. MF Øisang er en del av sykkelrute 1 (Nordsjøreuten) som er et nasjonalt sykkelrutenett for feriesykling. I tillegg til vanlig passasjertrafikk, kan også ferga chartres til selskaper.

Kronprinsparet 
I mai 2008 kjøpte Kronprinsparet en hytte på den idylliske øya Flatholmen, for rundt 9 millioner kr. Det er ikke innlagt strøm eller vann, og det er ikke planer om å endre på dette.

Risør Akvarium 
Risør Akvarium er Sørlandets eneste saltvannsakvarium, og har mer enn 500 fisk og havdyr å vise frem. Akvariet på dampskipsbrygga åpnet sommeren 1996 og er et lærerikt og spennende opplevelsestilbud for både barn og voksne. Akvariet er spesielt tilpasset for barn, og har lav høyde og god tilgjengelighet til bassengene. I Akvariet kan du se de vanligste slagene av fisk og skalldyr i Skagerrak. Akvariet består av 28 kar. 6 store, hvorav 4 av dem er åpne. I tillegg er det seks mellomstore kar, hvorav ett kan ses fra utsiden. Det er også bygget en vegg med 14 små akvarier. Her kan du komme tett inn på dyrene å studere detaljer. I akvariet har vi også et berøringsbasseng hvor du for eksempel kan mate fisk og ta på kråkeboller.

Risørflekken 
Over byen ligger Risørflekken, som er en hvitkalket fjellknaus 45 m over havna og kan sees 12 nautiske mil (22 km) til havs. Risørflekken brukes fortsatt som sjømerke og kalkes jevnlig. Den er trolig det eldste sjømerket i tidligere Aust-Agder som fremdeles er i bruk og jevnlig vedlikeholdes. Tradisjonen sier at det opprinnelig var en naturlig hvit flekk i fjellet, kanskje kvarts. Kalkingen har pågått i alle fall siden før 1641. Etter tradisjonen var det hollandske sjøfolk som først begynte å kalke Risørflekken.

Stangholmen 

Ved innseilingen fra vest ligger Stangholmen, Risørs innseilingsfyr, som er fra 1855. Fyret er nå elektrifisert og ubemannet. Området er overdratt Risør kommune. Om sommeren drives det restaurant der. Baksiden av Stangholmen er også en meget brukbar badeplass. Risør kammermusikkfest blir i år arrangert for 25. gang (2015) på Stangholmen.

Stangholmen fyr ble første gang tent 27. oktober 1855.

Stangholmen-navnet forteller at det fra gammel tid har stått et sjømerke her ute - en stang fundamentert i stein, med en arm på toppen som viser rett vei. Men dette var dagmerker. I mørket netter kunne bare fyrlys hjelpe den sjøfarende. Fyrdirektøren uttalte i et skriv av 16. april 1850 at et innseilingsfyr på Stangholmen var særdeles viktig, og i 1854 ble det søkt Stortinget om bevilgning av 3400 spesidaler til oppføring av fyr på Stangholmen. Det ble vedtatt å bygge fyret uten vederlag, og i mai 1855 ble det opprettet en "fyrvokterpost av 6. orden". Fyrvokterens årslønn ble satt til 300 spesidaler, men av denne lønna hadde han plikt til å holde fyrkar. Det ble i tillegg til fyrbygningen oppført et lite uthus, båtnøst, båtopptak og brygge.

Inntil 1890 var alle bygninger på fyrene malt okergule. Etter hvert ble selve forbygningene malt hvite, mens uthusene på Stangholmen beholdt den gamle fargen helt til 1930. En meter bred, loddrett rød stripe mellom vinduene på forbygningenes sørside ble fjernet året før.

Den merkelige "bunkeren" nær fyrbygningen er ikke noe krigsminne. Den er bygd i -20-årene som et forsøk på å gi fyrvokter familiene en brukbar kjeller, men den fikk en skiftende historie; som redskapsskur, dokkestue, hønsehus og sauefjøs.

Fram til 1959 hadde 8 fyrvokterfamilier sitt hjem på Stangholmen kortere eller lengre tid. En av fyrvokterne, Theodor Neumann og hans familie, bodde på Stangholmen fra 1929.

Bildene i restauranten viser Magna og Theodor Neumann på Stangholmen med datteren Valerie i 1938. Valerie beskriver Stangholmen som et sted hvor himmel og hav møtes, hvor sjøfuglene alltid skriker og hvor skip passerer forbi. 

Dagens Fyrvert er Dag Eikeland, som sammen med sin familie har passet husene og ønsket velkommen de siste 21 årene.

Kjente risørværinger og sønndølinger
 Henrik Carstensen (1753-1835), eidsvollsmann
 Nikolai Prebensen (1850-1938), politiker (H) og diplomat
 Dikken Zwilgmeyer (1853-1913), barnebokforfatter, oppvokst i villaen Bakken
 S. H. Finne-Grønn (1869-1953), museumsdirektør/Oslo bymuseum
 Finn Lützow-Holm (1890-1950), marineoffiser og pionerflyver
 Johan Ulstrup (1896-1956), marineoffiser og krigshelt
 Per Preben Prebensen (1896-1961), ambassadør
 Axel Sandemose (1899-1965). norsk-dansk forfatter
 Alfred Seland (1903-1960), billedhugger
 Torolv Solheim (1907-1995), lektor og politiker (SF)
 Axel W. Prebensen (1916-1974), marineoffsier og krigshelt
 Finn Hødnebø (1919-2007), professor 
 Aslaug Odnes (1922-2003), billedkunstner
 Per Sunderland (1924-2012), skuespiller 
 Helga Arntzen (1942-), initiativtaker til stiftelsen Hvite busser til Auschwitz
 Victor D. Norman (1946-) - professor og tidl. statsråd
 Bernt Lauritz Larsen (1946-2004), direktør for Det Norske Kammerorkester
 Knut Henning Thygesen (1953-), Norges første ordfører fra partiet RV/Rødt
 Eirik Moen (1953-), tidl. generalsekretær i Høyre
 Hans Fredrik Jacobsen (1954-), folkemusiker
 Alfred Gammelsæter (1955-), komponist
 Erik Mykland (1971-) - fotballspiller

Arrangementer i Risør og Søndeled
 Risør Kammermusikkfest – Internasjonal musikkfestival: i slutten av juni.
 Risør Festuke - 10 dager med fokus på idrett og kultur fredag i uke 39 til søndag i uke 40
 Villvin kunsthåndverkmarked – Kunst og håndverksmarked: andre helgen i juli.
 Trebåtfestival: første helg i august.
 100% Risør – Designtreff og møteplass for designere: arrangeres annenhvert år.
 Risør Bluegrass Festival – Musikkfestival som arrangeres hvert år i juli.
 Søndeled dagene - Markedsdager på Søndeled, med konsert.
 Frydendal auksjonen - Auksjonen på Frydendal, er fast hvert år og det kommer inn mange penger til kristne og humanitære formål. I regi av Frydendal kirke og Risør menighet.
 Loppemarked og auksjon på gjernes - begynnelsen av juli (andre helgen). 
Risør Pride - Pridefestival som arrangeres første gang i mai 2020
Historievandring med Historielosen - siden 2015

Lydopptak av dialekt i Risør

Referanser

Eksterne lenker 
 Risør kommunes nettsider
 Aust Agder Blad
 Lokale historier fra Risør 
 Risør Akvarium
 Visit Risør
 Risør – Den hvite by ved Skagerrak
 

 
Fergesteder i Agder